《藤鼓歌》
清代·苏廷魁

断藤作鼓武功壮，打破浔猺万山瘴。盛代能和金石声，当日怀思廉耻将。

九层崖抱仙人关，大藤之峡盘其间。侯渠倡乱十载横，韩都御史来征蛮。

焚巢捣穴一鼓上，引猿附蚁如掉鞅。飞来三百陶家军，歼尽五屯力山党。

大藤如斛亘千丈，斧断蜿蜒疾雷响。军门饶镯备凯乐，新鼓鼍鸣酒行赏。

师和令肃民更生，后有王蔡宣威灵。磨崖云封字漫灭，此鼓尚带玄黄腥。

我曾访古泷水旁，韩公血食光桐乡。歌献迎神送神曲，不闻挝鼓神不翔。

即今留阁乌台侧，百怪闻风失精魄。包收陆放马成湖，镇压须凭督军力。

伏波铜鼓土花碧，辉映千秋得联璧。去年平定西海戎，作歌愿补陈仓石。

作者简介：（?—1878）广东高要人，字赓堂。道光十五年进士，授编修，迁御史。因灾异上疏数千言，请罢黜枢臣穆彰阿，并下罪己诏，开直谏之路。宣宗嘉其切直。迁给事中。同治初，以中外大臣荐，授河南开归陈许道，历布政使，擢河东总督。